ടെലികോം വിപണിയിലെ മത്സരം ശക്തമാകുന്നതിനിടെ പുതുവർഷത്തിൽ പുതിയ ഓഫറുമായി ഐഡിയ . റിലയൻസ് ജിയോയ്ക്കും ഭാരതി എയർടെല്ലിനും പിന്നാലെയാണ് 93 രൂപയ്ക്ക് പുതിയ ഓഫറുമായി ഐഡിയ വിപണിയിലെത്തിയിട്ടുള്ളത് . ബണ്ടിൽഡ് വോയ്സ് കോളും ഡാറ്റാ പ്ലാനും ഉൾപ്പെടുന്നതാണ് ഐഡിയയുടെ പുതിയ ഓഫർ . ഡാറ്റയേക്കാൾ വോയ്സ് കോൾ ആവശ്യമായി വരുന്ന ഐഡിയ പ്രീ പെയ്ഡ് ഉപയോക്താക്കളെ ലക്ഷ്യം വെച്ചാണ് കമ്പനി പുതിയ ഓഫർ പുറത്തിറക്കിയിട്ടുള്ളത് . റിലയൻസ് ജിയോയും ഭാരതി എയർടെല്ലും നിശ്ചയിച്ചിട്ടുള്ളതുപോലെ കുറഞ്ഞ കാലയളവിലേയ്ക്ക് മാത്രമുള്ളതാണ് ഈ ഓഫറും . റിലയൻസ് ജിയോയിൽ 98 രൂപയുടെ പ്ലാനിന്റെ കാലാവധി 14 ദിവസവും എയർടെല്ലിന്റെ 93 ദിവസത്തെ ഓഫർ പത്ത് ദിവസത്തേയ്ക്കും ലഭിക്കുന്നതാണ് . ഓഫർ കൃത്യമായി ലഭിക്കുന്നുണ്ടെന്ന് ഉറപ്പുവരുത്താൻ ഐഡിയ ആപ്പിൽ നിന്നോ ഐഡിയ ഓദ്യോഗിക വെബ്സൈറ്റിൽ നിന്നോ റീചാർജ് ചെയ്യാനും കമ്പനി ആവശ്യപ്പെടുന്നു .